OBH 1673/1997. 
az állampolgári jogok országgyűlési biztosa általános helyettesének
jelentése
Előadó: dr. Garamvári Miklós

A vizsgálat megindítása

A Panaszos beadványában a Budapesti Közgazdaságtudományi Egyetem Posztgraduális Karának eljárását sérelmezte.

Az ügyben a vizsgálatot 1997. augusztus 5-én megindítottam.

A vizsgálat megindításával egyidejűleg megkerestem a Budapesti Közgazdaságtudományi Egyetem rektorát, tekintettel arra, hogy a rendelkezésemre bocsátott dokumentumok  alkotmányos jogokkal összefüggő visszásság fennállására engedtek következtetni.

Az érintett alkotmányos jog

Eljárásom során a következő alkotmányos jogokat vizsgáltam az üggyel kapcsolatban:

1. A Magyar Köztársaság Alkotmányának (a továbbiakban: Alkotmány) 2. § (1) bekezdése szerint a Magyar Köztársaság független, demokratikus jogállam.

2.) Az Alkotmány 70/F. §-ának (1)-(2) bekezdése szerint a Magyar Köztársaság biztosítja az állampolgárok számára a művelődéshez való jogot, amelyet a közművelődés kiterjesztésével és általánossá tételével, az ingyenes és kötelező általános iskolával, képességei alapján mindenki számára hozzáférhető közép- és felsőfokú oktatással, továbbá az oktatásban részesülők anyagi támogatásával valósít meg.

A vizsgálat megállapításai 

A beadvány alapjául szolgáló panasz idején a felsőoktatási intézményekben folyó szakosító továbbképzésről szóló,  7/1987. (VI. 29.) MM rendelet (a továbbiakban: Rendelet) <Hatályon kívül helyezte: 1996. évi LXI. törvény 94. § (1) b). Hatálytalan: 1996. IX. 1-től.> volt hatályban.

A Rendelet 2. § (1) bekezdése szerint szakosító továbbképzés volt szervezhető minden felsőoktatási intézményben az alapképzésben oktatott tantárgyak, illetőleg a művelt tudományok területén. Szakosító továbbképzésnek minősült e rendelet szerint az alapképzésnek megfelelő szakirányú továbbképzés, az alapképzettségnek megfelelő szakirányú továbbképzés keretében szakképzettséget nyújtó továbbképzés, az alapképzettséghez igazodó más szakismeret megszerzését biztosító továbbképzés és az alapképzésben nem szerezhető különleges szakképzettséget nyújtó továbbképzés.

A Rendelet csak az alapképzésnek megfelelő szakirányú továbbképzés esetén tette lehetővé a részvételt, más - felsőfokú végzettséget igazoló egyetemi vagy főiskolai oklevélen kívüli - felsőfokú oklevél birtokában. 
A felsőoktatásról szóló, 1993. évi LXXX. törvény (a továbbiakban: Ftv) akkor hatályos 82. §-ának (1) bekezdése szerint minden magyar állampolgárnak joga van – a 83. § keretei között – az általa választott felsőoktatási intézményben és szakon felsőfokú tanulmányokat folytatni. A 83. § (1) bekezdésének b.) pontja szerint felsőoktatási intézménybe szakirányú továbbképzésre felsőoktatási intézményben szerzett és az adott felsőoktatási intézmény által meghatározott egyetemi vagy főiskolai oklevéllel lehet jelentkezni.

A rendelkezésemre álló adatok alapján megállapítottam, hogy a Panaszos a külkereskedelmi főiskolán felsőfokú külkereskedelmi áruforgalmi tanfolyamot végzett, amelynek az elvégzése  nem minősül főiskolai végzettségnek, ezért a Budapesti Közgazdaságtudományi Egyetem Posztgraduális Kara jogsértő módon fogadta el a Panaszos jelentkezését az általa meghirdetett, a fentiekben hivatkozott rendelet 4. §-ának d) pontja szerinti szakosító tanfolyamra. 

Tekintettel arra, hogy a Panaszos nem rendelkezett a felsőoktatásban, iskolarendszerű képzésben szerzett első (alap)diplomával - holott az a jelentkezés alapfeltétele - ezért álláspontom szerint posztgraduális másoddiplomához vezető tanulmányokat sem folytathatott jogszerűen. Jelzett ügyben folytatott eljárásával a Budapesti Közgazdaságtudományi Egyetem Posztgraduális Kara a hivatkozott jogszabályokon túl megsértette a Magyar Köztársaság Alkotmánya 2. §-ának (1) bekezdésében deklarált jogállamiságból fakadó jogbiztonság alkotmányos elvét is.

Az országgyűlési biztosnak nincs módja és lehetősége bizonyítási eszközöket beszerezni, amennyiben azok a panaszban is hivatkozott állításokra  vonatkoznak. Ennek megfelelően az ügyben tartalmilag azokra a bizonyítékokra kellett hagyatkoznia, amelyeket a felek a rendelkezésére bocsátottak. 

Mindezekre hivatkozva, az állampolgári jogok országgyűlési biztosáról szóló, 1993. évi LIX. törvény (a továbbiakban: Obtv) 20. § (1) bekezdése alapján felkérem a művelődési és közoktatási minisztert, hogy az Ftv. 74/A. §-ban biztosított törvényességi ellenőrzési jogkörében eljárva vizsgálja meg, hogy a Budapesti Közgazdaságtudományi Egyetem Posztgraduális Karának eljárása megfelelt-e az Ftv. és a rendelet hivatkozásul megjelölt szabályainak, és vizsgálatának eredménye alapján tegye meg a szükséges intézkedéseket.

Kérem, hogy érdemi állásfoglalásáról, illetőleg intézkedéseiről az Obtv. 20. §-ának (1) bekezdésének megfelelő határidőben tájékoztatni szíveskedjék.

Budapest, 1997.

									Dr. Polt Péter